**Informasjon om obligatorisk gruppeveiledning og kurs for LIS1 i Finnmarkskommunene fra 01. mars 2021**

Statsforvalteren (tidligere Fylkesmannen i Troms og Finnmark) vil med dette ønske dere velkommen til LIS1-tjeneste i kommunene i Finnmark fra 1. mars 2021!

**Det er en spesiell tid nå, med usikkerhet knyttet til alle korona-tiltakene, som også vil påvirke deres LIS1-tjeneste og våre tilbud til dere. I dette brevet redegjøres det for fysiske samlinger. Dette kan på kort varsel bli endret til digitale/ lokale løsninger, dersom smittesituasjonen forverres. Dere vil da bli informert på epost og på Statsforvalterens internettsider om alternativt opplegg. Vi håper uansett å kunne tilby nødvendig påfyll slik at læringsmål oppfylles slik de skal.**

I løpet av LIS1-perioden i kommunene planlegger vi for at dere skal være med på 3 fysiske samlinger i regi av Statsforvalteren. Samlingene utgjør en ***obligatorisk*** del av LIS1-utdanningen og deltakelsen legges til grunn ved vurderingen av om deres LIS1- tjeneste kan godkjennes for spesialistutdanningens del 1. Derfor plikter også arbeidsgiver å tilrettelegge for deltakelse på alle disse samlingene. Vi ber dere lese hele dette brevet grundig og oppdatere dere på påmeldingsfrister og kursprogram på våre nettsider. Spesielt gjelder dette informasjonen om første samling, som finner sted like etter oppstart i kommunen og hvor påmeldingsfrist er satt til 18. februar 2021.

**Organiseringen i grupper og kontaktinformasjon**

I Finnmark er dere delt inn i 3 grupper med 6-9 kandidater fra henholdsvis Vest-, Midt- og Øst-Finnmark. Gruppene ledes av tre ulike gruppeveiledere som alle har flere år med allmenn-medisinsk erfaring i Finnmark.

Gruppene er satt sammen slik:

Gruppe Vest består av Alta og Hammerfest kommune. Gruppeveileder er Mohammed Sherif som er fastlege og smittevernoverlege i Hammerfest kommune.

Epost: Mohammed.Sherif@hammerfest.kommune.no,

Gruppe Midt består av kommunene Nordkapp, Karasjok, Måsøy, Gamvik, Lebesby og Kautokeino. Gruppeveileder er Elisabeth Nøstvold som er fastlege i Hammerfest med erfaring innen anestesiologi. E-post: elisabethnostvold@gmail.com

Gruppe Øst består av kommunene Sør-Varanger, Båtsfjord, Berlevåg, Vadsø, Tana, Nesseby og Vardø. Gruppeveileder er Drude Bratlien som er smittevernoverlege og tidligere fastlege i Kirkenes. Epost: Drude.Bratlien@sor-varanger.kommune.no

Gruppeveilederne kan kontaktes dersom dere har spørsmål til forberedelser av det faglige eller praktiske opplegget på veiledersamlingene. Ved behov for hjelp med å arrangere reisene, ber vi dere eventuelt om å kontakte gruppeveileder, lokal veileder eller andre på arbeidsplassen med lokalkunnskap. Informasjon om kursene og påmeldingsskjema legges på Statsforvalteren i Troms og Finnmark sin nettside under fanen «Kurs og konferansekalender». Her legges det ut link med informasjon og påmeldingsskjema i god tid før samlingene.

**1.samling i mars**

Denne samlingen går over 2 dager og rommer første gruppeveiledning fra morgenen dag 1. På ettermiddagen dag 1 starter så akuttkurs, som også fortsetter dag 2. Samlingen i mars planlegges foreløpig som en fysisk, gruppevis samling, men vil på kort varsel kunne bli arrangert digitalt i kombinasjon med praktisk trening lokalt i samarbeid med lokale ressurser.

Vi ber dere være svært nøye med å overholde avstand, håndvask og spriting av hender og utstyr på de fysiske samlingene. De som har symptomer eller er i karantene, kan selvsagt ikke delta på fysisk kurs. Disse vil få tilbud om digital/ lokal løsning så snart dette er praktisk mulig.

Gruppene møter slik:

*Vestgruppa:* Thon Hotell Hammerfest fra torsdag 4. mars kl. 09:00 til fredag 5. mars kl. 15:00.

*Midtgruppa:* Skaidi hotell fra mandag 15. mars kl. 09:00 til tirsdag 16. mars kl. 15:00.

*Østgruppa:* Scandic hotell i Kirkenes fra torsdag 18. mars kl. 10:00 til fredag 19. mars til ca kl. 15:00.

Se ellers vedlegg om program for akuttkurset.

Program og informasjon fra gruppeveileder for østgruppa ettersendes.

**Påmelding** til samlingen med frist innen 18. februar, gjøres på linken under:

<https://www.statsforvalteren.no/troms-finnmark/konferanse/>?hy=2021

Siden første samling starter kort tid etter oppstart, er det viktig at dere **umiddelbart** etter å ha lest dette brevet planlegger reisa deres og besvarer digitalt påmeldingsskjema på Statsforvalterens hjemmeside.

**2.samling, LIS1-kurset i Vadsø**

Planlegges til onsdag 05. mai kl. 12:30 (lunsj serveres fra kl. 11:30) og avsluttes med lunsj fredag 07. mai kl. 12:00 på Scandic hotell i Vadsø.

Dette er Statsforvalterens kurs i offentlig legearbeid som avholdes for et samlet kull på hotell Scandic i Vadsø. Kurset rommer ulike tema innen samfunnsmedisin, folkehelse, krav i helselovgivningen, trygdemedisin, førerkort og rus/psykisk helse. Det vil også bli avsatt tid til gruppeveiledning med gruppeveilederne deres i løpet av kurset.

Tidspunkt for start og avslutning av kurset er lagt slik at de aller fleste skal kunne reise begge veier, uten ekstra overnatting. De som ønsker, kan naturligvis besøke venner eller se seg om i Øst-Finnmark på egen regning i tilslutning til kursprogrammet.

Torsdag kveld blir dere invitert til festmiddag innenfor de rammene som måtte gjelde i mai.

Planlegg reisen i god tid i forveien og gjør gjerne avtaler med andre på første veiledersamling om å kjøre bil sammen. De som må reise med fly, ber vi bestille flybilletter så tidlig som mulig, gjerne allerede nå!

Nærmere detaljer om påmelding og kursprogram får dere senere.

**3.samling i juni 2021**

Den siste veiledersamlingen holdes mot slutten av LIS1-tiden deres, men før sommerferietid. Per i dag er planen at samlingen legges til Jergul Fjellstue i Karasjok kommune fredag 18. juni 2021. Samlingen er altså lagt til inngangen av ei helg og det blir mulighet for overnatting til lørdag for de som ønsker det. Prøv derfor å unngå avtaler/ fravær denne helga. Veiledningen på denne samlingen vil baseres på evalueringer av viktige opplevelser dere har hatt i LIS1-tiden. Både gode og vonde opplevelser er viktige å kunne dele med hverandre, til beste for læringen i legerollen. Sosialt samvær blir også vektlagt, siden dette er siste, felles møtepunkt i LIS1-tiden. Dere får mer informasjon om program og fasiliteter på stedet fra gruppeveilederne når tiden nærmer seg.

**Økonomi**

Statsforvalteren dekker alle utgifter til reise og opphold for billigste reisemåte. Egen bil dekkes med offentlig takst kr 4,10/km + 1,-/km for hver passasjer. De som reiser med egen bil, ber vi fylle opp bilene så langt dette er praktisk mulig. Kvitteringer for flybilletter og alle andre reiseutlegg, må dere ta vare på. For å få dekket reiseutleggene deres må dere gjøre følgende etter første samling i mars:

1. Fyll ut vedlagte registreringsskjema, **«Selvbetjeningsportalen»***,* med navn, adresse, fødselsnummer, bankkontonummer, e-postadresse og telefonnummer. Skjemaet sendes så på e-post til økonomiteamet hos Statsforvalteren, sftfokonomi@statsforvalteren.no
2. Dere vil så bli registrert i det elektroniske lønnssystemet vårt (DFØ) og motta en e-post med link og brukerveiledning til regnskapssystemet. Dette gir tilgang for hele LIS1-tiden i kommunen.
3. Etter å ha fått tilgang til DFØ legger dere inn alle legitimerte reiseutgifter (ikke kost eller overnatting) i henhold til brukerveiledningen dere har mottatt. Første og tredje samling merkes med «veiledersamling LIS1», mens andre samling i Vadsø merkes med «LIS1-kurs». Dere vil så motta oppgjør på oppgitt bankkonto, eventuelt få regningen i retur dersom den er feil utfylt og må korrigeres.

De av dere som får problemer med å få dette til, må kontakte DFØ for veiledning i henhold til opplysningene i e-posten dere mottar etter registrering i lønnssystemet. Dersom dere mangler innmeldingsskjemaet til Selvbetjeningsportalen, kan dere få en ny ved å kontakte Anders Aasheim på e-postadresse: anders.aasheim@statsforvalteren.no

Hotellrom og måltider gjøres opp på fellesregning og dekkes av Statsforvalteren. De av dere som mener dere trenger ekstra overnatting i forbindelse med reisene i forkant eller etterkant av samlingene, eller som ønsker å reise på fordyrende måte, må klarere dette på forhånd med gruppeveileder slik at vi kan vurdere om det er grunnlag for å refundere tilleggsutgifter. En veiledende retningslinje for å få innvilget ekstra overnatting er når reisa må starte før kl. 06.00 på morgenen eller avsluttes seinere enn kl. 01.00 på natta.

Statsforvalteren kan kontaktes på:

Anders Aasheim (seniorrådgiver): anders.aasheim@statsforvalteren.no

Bjørn Øygard (assisterende fylkeslege): bjorn.oygard@statsforvalteren.no

Velkommen til kurs og veiledninger i Finnmark!

|  |  |  |
| --- | --- | --- |
| Med hilsenKristin Planting Mølmann (e.f.)ass. direktør |  | Bjørn Øygardass. fylkeslege |

*Dokumentet er elektronisk godkjent*